இந்நூல் செய்தார் யாரோ எனின்? தமிழ்நாடு முதலிய பலவகை நாடும் செய்த நல்வினைப் பயனால் வந்த 'கலைமகள்' வடிவேயாய திருந்திய நோன்பிற் பெருந்தகைக் கற்புடைக் கடவுட்புலமை 'ஒளவையார்' என்பது. இவர் 'பந்தன்' கொடுத்த பொற்படாமும், நெல்லியங்கனியிற் பாதியும் பெற்று நெடிதுகாலம் இருந்தனர். 'வழி'யென்பது, இந்நூல் இன்ன வழியென்பது. கல்விப் பொருட்கு இறைமை பூண்ட கலைமகளே மற்றொரு வடிவாய் வந்து செய்து அருளினமையின் வழிநூல் என்று சொல்லப் படாது முதனூல் எனப்படுமென்பது. 'எல்லை'யென்பது, இந்நூல் இன்ன எல்லையுள் நடக்கும் என்பது. இந்நூல் எவ்வெல்லையுள் நடக்குமோ எனின், அகப்பாட்டெல்லையுட் பெரும்பாலும் புறப்பாட்டெல்லையுட் சிறுபான்மையும் நடக்குமென்பது. நூற்பெயர் என்பது, நூலது பெயர் என்றவாறு. இந்நூல் என்ன பெயர்த்தோவெனின், கொன்றைவேந்தன், வாக்குண்டாம், வேழமுகம் முதலியன போல முதற்குறிப்பான் வந்த காரணப் பெயர்த்து. இனி, யாப்பென்பது, நூல்யாப்பு. நூல் யாக்குமிடத்து நான்குவகையான் யாக்கப்படும். தொகுத்தும் விரித்தும் தொகைவிரியாகவும் மொழிபெயர்த்தும் என, என்னை? "தொகுத்தல் விரித்தல் தொகைவிரி மொழிபெயர்த் ததர்ப்பட யாத்தலோ டனைவகைப் படுமே" - என்றாராகலின். அவற்றுள் இஃது தொகுத்து யாக்கப்பட்டது. என்னை? இப்பரவை யுலகின்கண்ணே வழங்கும் எவ்வகைப்பட்ட மொழியையும் பிழிந்தெடுத்த நறுஞ்சாற்றின் தீஞ்சுவையாக இந்நூல் தொகுத்தாராகலின் என்பது. நுதலியபொருள் என்பது, நூற்பொருளைச் சொல்லுதல் என்பது. இந்நூல் என்னுதலிற்றோவெனின், நூற்பயன் நான்கும் நுதலிற்றென்பது. கேட்போர் என்பது, இன்னார் கேட்டற்கு உரியார் என்பது. இந்நூல் கேட்டற்கு உரியார் யாரோவெனின், இளைஞர் முதல் எல்லாரும் கேட்டற்கு உரியார் என்பது. அவரவர் அறிவுக்குத் தக்கப்பொருள் புலப்படலின்.